Papersnake/gushiwen huggingface dataset:
咏史
徐廷华（清代）

天上浮槎日夕过，屡惊消息到岩阿。威名空说杨无敌，蜚语谁明马伏波。

老去红颜思执拂，烧来赤舌欲投梭。之江粤峤传闻异，愁听东南鹤唳多。
子骏运使八咏堂·竹轩
文同（宋代）

此景绝可爱，丛筠挺修竿。
侵帘复映幌，悴影何檀乐。
霜威忌晚复，雨气矜晴寒。
每向极静时，幽禽发清弹。
自无车马尘，飞来泊琅玕。
宜遣老铃下，日日申平安。
陪陆华父诸君集舍弟经季海霞阁池上
欧大任（明代）

白社能频访，乌衣亦可游。花含三径色，木落一庭秋。

海鹤寒相傍，山池澹不流。持觞遥问月，犹自恋沧洲。
次杨绵州韵二首
释宝昙（宋代）

我自吴头楚尾来，射工一见故相猜。
文书已作牛腰束，阊阖仍须燕尾开。
江近危楼才咫尺，眼悬落日殆千回。
名成莫讶归来早，要学峨嵋翠作堆。
偈颂一百零二首
释绍昙（宋代）

社燕催归，宾鸿欲返。
雪点白蘋洲，锦铺红蓼岸。
蝦蟆入汝鼻孔里，毒蛇穿汝眼睛中。
山居
朱庆馀（唐代）

归来青壁下，又见满篱霜。转觉琴斋静，闲从菊地荒。

山泉共鹿饮，林果让僧尝。时复收新药，随云过石梁。
奉和御製为政歌
夏竦（宋代）

黼帐夜分常监寐，凤轩端委敷文治。
肇建元封陟介丘，寝寻毖礼临汾水。
茂烈馨香久际天，精心励翼弥恭己。
体道推仁洽惠和，斩凋归厚蠲华侈。
怀柔四貊尽来庭，边围无尘似平砥。
尧德钦明惇茂族，汉条宽大措祥刑。
永观禹画同文轸，更伫虞巡审量衡。
睿政无为犹日慎，布昭谟训掩汤铭。
南城咏古十六首 其十三 西华潭
乃贤（元代）

秋水清无底，凉风起绿波。锦帆非昨梦，玉树忆清歌。

帝子吹笙绝，渔郎把钓多。矶头浣纱女，犹恐是宫娥。
初夏同王应凤佘日章汪以仁以敬过佘子玉园居
潘纬（唐代）

背市园居寂，到门芳草深。
呼童出贳酒，留客坐鸣琴。
鸟作辞春语，松生入夏阴。
求羊无夙约，开径自相寻。
等法院
江白（宋代）

满路烟花画不成，栖桐佳致古流名。
院邻翠障千寻碧，门抗寒流一带清。
昼影乱云遮暑气，晚凉疏雨送秋声。
我来到此慵回首，倚槛吟看海月生。
和郑康道探梅十绝句
李洪（宋代）

学诗少日赋梅花，诗老忘言借齿牙。
媟语淫言漫元白，单传衣钵勿矜夸。
过大关
陈道（明代）

连山如水涌，起伏皱波纹。窄径穿林薄，微光照夕曛。

荒村茅店古，石涧细流分。风景故乡近，遥遥南岭云。
陪赵明叔侍御游茅山次韵二首 其二
俞德邻（宋代）

绣衣汉使者，斧钺尝再操。六条詟吏胆，一饭思民劳。

翩然拂衣去，访此华阳陶。苍烟郁松桧，白云露菅茅。

重冈暖霭合，平畴远风交。我爱龙池水，愿君酌霜匏。

商岩沛霖雨，越流化醇醪。
庆充自黄山归，索其道中诗，书一绝问之
范成大（宋代）

鸣驺如电马如雷，知是婆娑醉尉回。
常日锦囊犹有句，况从三十六峰来。
马虚中柳城春色图
龚璛（元代）

城中尘头十丈高，欲画春风风怒号。佩霞仙人骑鹤背，却度太虚观乐郊。

当时丹青争出色，借与天公动摇碧。上流老子馀旧踪，恒大将军亦曾植。

树犹如此我何堪，莫学江南系船客。雉堞平成天下平，有情有思弄春晴，隔叶睍睆黄鹂声。
荒口
范成大（宋代）

十步九吃蹶，百夫半蹒跚。
豁然鸟道穷，努力造其巅。
谓是岭头了，一峰复当前。
既无反顾法，仰望心茫然
送朝京赴福清宰
吴芾（宋代）

来往看看二十春，开怀情话日相亲。
悬车我已安三径，捧檄君俄向七间。
肯为浮名随薄俗，但施善政抚疲民。
他时奏最归来处，好访湖山莫厌频。
和利州鲜于转运公剧八咏·山斋
司马光（宋代）

幽蹊入桃李，危栈蟠林麓。
行行忽虚敞，高斋出山腹。
园圃近指掌，效郭纷盈目。
春老酴醾香，夏浅筼簹绿。
条横喜罥衣，笋迸乍穿屋。
秋江澄可卷，冬岭翠如扑。
烟间渔艇小，寒外村居独。
烧转望畲田，响答聆伐木。
惊麏挺走险，鸣禽嘤出谷。
物华时变更，兴趣日相续。
谁知使者尊，常著野人服。
上肥驷马荣，区区诧乡族。
偈倾一百六十九首
释智朋（宋代）

坐一走七，横三竖四。
大方量人，全身担负。
普化铃铎，杨岐驴子。
西师
弘历（清代）

西师历四载，王臣久于役。谁无室家心，而能忘契阔。

始缘趁机动，操刀乃必割。终以阻远艰，举棋忌屡易。

欲罢又未能，永言志颠末。皇祖征朔漠，即此厄鲁特。

三番整六师，狼群始窘迫。策妄退守巢，于以延喙息。

取馘索贼子，惟命无敢逆。厥后渐滋饶，遂复劫西域。

终康熙年间，盖未止兵革。皇考阐前猷，思一劳永逸。

两路命大举，帑藏非所惜。究因时弗辏，胜败互轩轾。

曰予守成训，罢兵事安戢。稔知贼所恃，其长有二术。

一曰激我怒，劳我众远出。彼乃邀近功，坐绌我物力。

一曰窥我边，列堠疲戍卒。戍久心或懈，彼乃逞陵轶。

知然明告彼，以主待其客。远兵既罢征，远戍亦罢拨。

近边汝或伺，汝远劳竭蹶。噶尔丹策凌，闻言乃计诎。

得失故晓然，求和使来亟。来亦弗之拒，厚往示恩泽。

如是终彼身，无事皆宁谧。其子曰阿占，暴虐莫可诘。

用是失众心，相延为篡夺。喇嘛达尔济，戕彼位自袭。

达瓦齐攘之，计盖由撒纳。绰罗斯汗族，达瓦齐一脉。

阿睦尔撒纳，辉特别枝叶。时虑众鲜从，以此缀旒设。

终不忘伊犁，煽乱事狡谲。达瓦齐弗甘，兵连祸相结。

惟时三策凌，避祸来投阙。撒纳旋亦归，宠遇厕班列。

熟筹如许众，杂居喀尔喀。如狼入羊群，几不遭咥啮。

就其力请师，毋宁授之钺。国家全盛时，出帑储胥挈。

曾弗加赋徭，更未废赈恤。八旗及索伦，劲旅多英杰。

其心尽忠笃，其技善撇捩。那如杜甫诗，惨恻新㛰别。

乙亥我出师，一矢曾未发。五月大功成，庶以慰前烈。

而何狼子心，饱扬去飘瞥。留语啖众狙，倡乱动戈戟。

致我二臣捐，驿路肆唐突。群言益蜩螗，无怪懦者怯。

欲弃巴里坤，坚志斥其说。整师重讨叛，所向复无敌。

一二畏首尾，乃致贼兔脱。申命事穷追，大宛搜三窟。

于诈应以直，残喘命得乞。宰桑勤王者，见此笑以窃。

遂生轻我心，旋师反又忽。计赚我和起，奋勇沙场没。

兆惠全师还，则予命往接。丁丑重问罪，值彼互残杀。

因缘撒纳归，遇我窜仓猝。富德蹑其后，大宛徕汗血。

称臣许捕寇，寇更逃罗刹。或曰不必追，或曰不必索。

或曰捐伊犁，筑室谋纷汨。北荒守和议，冥诛致贼骨。

伊犁倡乱流，大半就擒讫。初议众建侯，为抚四卫拉。

二十一昂吉，公属抡阀阅。是予奉天道，好生体造物。

讵知彼孽深，历世不可活。以其狙诈类，诚如向所画。

每岁费豢养，终亦背恩蔑。是伤我脂膏，而育彼羽翼。

不如反之速，扫荡今将㓗。䝟貐肆恶流，三氏沦亡歇。

馀都尔伯特，始终守臣节。所以至今存，耕牧安职殖。

其廿一宰桑，非诛即病殁。不善降百殃，此理愈昭晰。

谓祸乃成福，致得每于失。幸以免众议，孰非鸿佑锡。

设使司事者，惟明更勇决。万全尽美善，讵有小差跌。

都大承平久，军旅谁经历。益因警宴安，求全肯过刻。

先是花门类，杂种曰回鹘。久属准噶尔，供役纳秷秸。

羁縻其和卓，笼络其臣妾。我师定伊犁，乃得释缧绁。

我将纵之归，抚众许朝谒。肉骨生死恩，感应久不辍。

报德乃以怨，转面凶谋黠。我将所遣使，百人遇害剧。

是皆奉上命，守义遭臬兀。苟不报其雠，何以励忠赤。

厄鲁今荡平，回部馀波蕞。徒以守坚城，未可一时拔。

贾勇诚昜登，伤众非所悦。中夜披军书，万里遥筹策。

穷荒信安用，弦上矢难遏。志因继两朝，变岂防一切。

苍灵赖有成，浮论宁祛惑。开边竟无已，自问多惭德。

但思文子言，解嘲守弗悖。
曾鹤林以春晴诗投寄奉和 其一
区越（明代）

风光欲动暖初开，万井熙然春意回。寒雨催将残腊尽，篱门送入好春来。

占年粘米呈丰兆，步屐田家有好怀。城市爱闲闲未得，百花丛里谩庭台。
中夜叹
敖陶孙（宋代）

臞庵胸中空濩落，正尔有愁无处著。
比来有酒三扪膺，突兀又似堆衡霍。
道边俗子略满眼，举扇障尘不容却。
正如白日杀快雠，草草九衢面皆恶。
不应叔末尽鬼魅，世道如此我何乐。
獐头鼠目动侮人，貌敬逡巡背轻薄。
其馀边幅辍周孔，汝身无苦何遭缚。
中原干戈六十载，八陵玉座尘漠漠。
假君无力堪汛扫，渠可忘忧置恢拓。
屯田边壘差易事，三十馀年束高阁。
呜呼吾君至仁厚，一言罢行水赴壑。
雷塘勺陂可复请，专创一司足经略。
牛犁居屋旋填补，虎士编氓间参错。
聊城指日下鲁奇，祁连刻期开卫幕。
行之十年倘未效，臣头请膏斩马锷。
奈何诸人忍奈事，天保正用初无作。
居然判道君北海，不复追随我西洛。
墨池到了须楯鼻。茶瓯小缓支铛脚。
儒生寂寞守太玄，共尽同归一丘壑。
和宿硖石寺下
赵抃（宋代）

淮岸浮屠半倚天，山僧应已离尘缘。
松关暮锁无人迹，惟放钟声入画船。
芙蓉花
辛德源（隋代）

洛神挺凝素，文君拂艳红。丽质徒相比，鲜彩两难同。

光临照波日，香随出岸风。涉江良自远，托意在无穷。
和三乡诗
李昌邺（唐代）

红粉萧娘手自题，分明幽怨发云闺。

不应更学文君去，泣向残花归剡溪。
三吴漫游集唐
方凤（宋代）

华表峨峨有夜霜，海天愁思正茫茫。
遥知汉使萧关外，泣上龙堆望故乡。
岭上红梅
范成大（宋代）

雾雨臙脂照松竹，江南春风一枝足。
满城桃李各嫣然，寂莫倾城在空谷。
城中谁解惜娉婷？游子路傍空复情。
花不能言客无语，日暮清愁相对生。
丈亭馆
葛天民（宋代）

青山历历映江流，半是明州半越州。
亭下寒潮亭上客，不知来往几时休。
寻梅十首 其八
徐瑞（宋代）

种性还如赋苦笋，趣味一似传冰壶。持此问梅翻绝倒，荔支瑶柱有同无。
春雨绝句
陆游（宋代）

梅中最晚是缃梅，一日来看欲百回。
俗紫凡红终避舍，不妨自向雨中开。
祝舜俞拉希言见访富春赤亭山居
王洋（宋代）

岩腹纡盘一径通，故劳都骑载郫筒。
先生旧负连城价，校尉今郫一箭工。
著雪老山清刻骨，添梅官路巧迎风。
此身终解浑无事，共乐郊原浩荡中。
寄恼韩同年二首（时韩住萧洞）
李商隐（唐代）

帘外辛夷定已开，开时莫放艳阳回。

年华若到经风雨，便是胡僧话劫灰。

龙山晴雪凤楼霞，洞里迷人有几家。

我为伤春心自醉，不劳君劝石榴花。
晴江秋望
崔季卿（唐代）

八月长江万里晴，千帆一道带风轻。
尽日不分天水色，洞庭南是岳阳城。
读墨
王安石（宋代）

谁为尧舜徒，孔子而已矣。
人皆是尧舜，未必知孔子。
伯夷不辱是，柳下援而止。
孔子尚有言，我则异於是。
兼爱为无父，排斥固其理。
孔墨必相用，自古宁有此。
退之嘲鲁连，顾未知之耳。
如何蔽於斯，独有见於彼。
凡人工自私，翟也信奇伟。
惜乎不见正，遂与中庸诡。
退之醇孟轲，而駮荀杨氏。
至其趣舍间，亦又蔽於己。
化而不自知，此语孰云俚。
咏言以自警，吾诗非好诋。
赠葛氏小娘子
潘雍（唐代）

曾闻仙子住天台，欲结灵姻愧短才。

若许随君洞中住，不同刘阮却归来。
浣溪沙
冯煦（清代）

银叶香销梦未残。谢家池馆雨潺潺。更无人处莫凭潺。

桃叶歌潺双桨远，柳花吹尽一帘閒。愁蛾不似镜中山。
绍熙癸丑二月二十六日蒋助教言正招游阳华婆
李长庚（宋代）

春风今日扇微和，触目江山发兴多。
如画幽岩无十里，轻衫短帽得婆娑。
过高唐 其五 寄省郎郭天锡
萨都剌（元代）

人道省郎好，簿书清昼閒。惟公不自喜，忽尔要思还。

酒债西湖路，归心北固山。閒愁且抛却，莫遣鬓毛斑。
追凉小酌
陆游（宋代）

绿树暗鱼梁，临流追晚凉。
持杯属江月，散发据胡床。
苦蕒腌齑美，菖薄渍蜜香。
醉来呼稚子，扶我上南塘。
悼马毙二首 其一
朱晞颜（宋代）

忆从按辔试初程，振鬣风前听一鸣。小队郊迎争騕袅，短衣野猎任纵横。

晚凉柳下亲看洗，夜后槽间仆代更。谁信死生难倚托，敝帷一见惜深情。
汪正夫为人撰墓志有中金之赠因以二绝戏之
郑獬（宋代）

飘然才思是真仙，凤字仍留碧玉镌。
换得黄金满书箧，可能独具买山钱。
次韵茂元茉莉花诗二首
刘子翚（宋代）

翠叶光如沃，冰葩淡不妆。
一番秋早秀。彻日坐傍香。
色照祗园静，清回瘴海凉。
傥堪纫作佩，老子欲浮湘。
寄金华节推表弟张克举
李聪（明代）

微雨初晴酒半醒，凄凉旧事不胜情。腰间带束黄金在，头上冠簪白雪盈。

飞梦有时临浙水，此生无复到神京。山林洗耳听消息，载道弦歌诵政声。
黄孟博辞往鄂渚赠别
陈杰（宋代）

与君生共一雌辰，枌社相违整十春。
肯为江山轻万里，不嫌风十住兼旬。
携书又作鹦洲客，有弟能娱鹤发亲。
岂不劝君归去好，回头我自愧鲈莼。
中秋谢施婺源爰
许月卿（宋代）

高情古意满溪楼，静拍栏干尽两眸。月不露圭天有道，风能□两水无愁。

从吾所好万青壑，舍我其谁双白鸥。别样主人情重处，不将红妓涴中秋。
赠支提德最
李洪（宋代）

我昔观华严，心熟毗卢境。
东南有支提，千圣会岩岭。
欲从善财问，怅此路悠永。
朅来縻王事，胜处每参请。
弹指开重楼，结愿发深省。
寄谢德云师，相见在别顶。
禅翁游江湖，传衣自双径。
向来梅子熟，一衲伴千圣。
十年此趺坐，楼阁方鼎盛。
夜阑拨炉灰，衲也吾所敬。
我如老摩诘，到处扣禅病。
接淅复过云，林端隔清磬。
星星峡
王曾翼（清代）

碛断连冈起，峰回窄径通。冻云奔马首，怪石立沙中。

扼要天工险，当关地势雄。时平闲戍垒，日落鸟呼风。
句
沈枢（宋代）

沽酒频留客，围棋不计功。
赠陈评事
王建（唐代）

识君虽向歌钟会，说事不离云水间。

春夜酒醒长起坐，灯前一纸洞庭山。
渡江
张弼（明代）

扬子江头几问津，风波如旧客愁新。
西飞白日忙于我，南去青山冷笑人。
孤枕不胜乡国梦，敝裘犹带帝京尘。
交游落落俱星散，吟对沙鸥一怆神。
永州作
范祖禹（宋代）

京华驿候远，楚越山川分。
心驰桂江水，梦绕苍梧云。
夕与木石居，朝游麋鹿群。
圣治逾绳契，皇明轶华勋。
炎陬暨海表，休气塞无垠。
羇臣此幽挚，何以答恩勤。
登丛台
茅坤（明代）

一眺丛台上，孤城秋暮时。
绮罗言已寂，芳草暗含滋。
泣露蒐移堞，衔花雀隐枝。
忽闻雍里曲，并落照眉池。
寓会稽禹迹寺
吕本中（宋代）

阴雨静不出，端居还自由。客来从短褐，天气已深秋。

所在兵犹斗，中原乱不休。庙堂如有意，便与万人谋。
清凉台
顾我锜（清代）

朝游石城山，日暮不肯回。连峰西北倾，迤逦苍屏开。

扪崖历壑千万转，绝顶更上清凉台。清凉台高不知数，千里山川莽回互。

岷江东去走滔滔，微茫似可投鞭渡。凉飙玉露暑不侵，南唐遗构山之阴。

即今颓垣古础竟安在，但见野花纤草历乱愁人心。

君不见澄心堂净居室，冬无凄风夏无日。一朝白甲摧如山，降王只办随身膝。

此地亭台何壮哉，钩栏屈戌俱蒿莱。不须苦作雍门思，且尽一杯归去来。
海阳柯明府挽辞
林大春（明代）

走马京华引骏髦，飞凫岭峤试牛刀。才名蚤已誇天目，家学遥牛接地曹。

海气侵人诗骨瘦，江城作客壮心劳。濒归不洒长沙泪，牛化祥云五色高。
巫山高
沈佺期（唐代）

巫山高不极，合沓状奇新。暗谷疑风雨，阴崖若鬼神。

月明三峡曙，潮满九江春。为问阳台客，应知入梦人。
吾家
姜特立（宋代）

吾家何处住，一嶂独成围。
莫遣通樵斧，应嫌减翠微。
满庭芳
谈羲仲（宋代）

星宿呈祥，溪山钟秀，凛然生此真贤。冰清玉润，还称岁寒天。正是梅梢酝雪，探江南，春信先传。庭轩爽，涓涓皎月，今夜十分圆。

开筵。称寿处，歌尘飞动，舞袖蹁跹。愿公与椿松，对阅天年。第恐宏才重望，不容暂吟醉苕川。龙光近，行看凤诏，来自日华边。
代饯行
卫宗武（宋代）

下车入已诵廉平，三载松东著令名。
敏则有功无滞事，惠而为政为疲氓。
班班可纪郡曹美，去去先驰台掾声。
腾实蜚英闻北阙，伫看紫诏趣亨程。
赏茶
戴昺（宋代）

自汲香泉带落花，漫烧石鼎试新茶。
绿阴天气闲庭院，卧听黄蜂报晚衙。
夜读晋书
严粲（宋代）

南来未省有良图，可更清谈傲五胡。抚卷兴怀千载事，一窗风露夜檠孤。
竹坞吊文文肃公
范来宗（清代）

威凤为仪四海知，故山何事久栖迟。吴中鲈鲙秋风日，朝内貂珰毒焰时。

再出已看残局换，放归无复赐环期。最怜两月纶扉直，疑谤交乘未措施。
竹庵圭和尚赞
释宗杲（宋代）

赞叹竹庵也是妙喜，骂詈竹庵也是妙喜，赞之骂之各有所以。

赞之者为渠具衲僧正眼，骂之者为渠浸在醋瓮里。

或曰如竹庵之为宗师也，不可赞不可骂。精金美玉自有定价，赞之骂之徒增话把。

妙喜闻之笑而不答，但拊掌叩齿三下，从教渠赞龟打瓦。
东山顾命歌
香严和尚（明代）

金陵有个奇男子，白手成家立纲纪。
不逢良女唤回头，几乎埋纲红尘里。
叹浮生，只如此，参访明师求直指。
见说传灯录上人，志气冲天奋然起。
念弥陀如自己拶，得寒冰化为水。
任他非佛与非心，务要禅河穷到底。
昼亦然，夜亦然，铁牛不动痛加鞭。
头角峥嵘便作狮子吼，惊得海底金乌飞上天。
求印可，叩机缘，几回亲到东山前。
三绕绳床呈见解，振威一喝与君传。
称大隐，可居廛，而今堪作火中莲。
惯向北斗星中骑木马，却来东山水上撑铁船。
撒手悬崖知落处，千重欲网打不住。
碧眼胡僧纲奈何，分付袈裟为信具。
赵州禅，真罕遇，争肯庭前寻柏树。
截断南山老葛藤，无孔铁锤重下锯。
大放开，还捏聚，绿水青山皆妙趣。
脚根□□□头关，明月不随流水去。
鹦鹉洲行
郭祥正（宋代）

猛虎磨牙齿九州，祢生何事来揶。黄云屯屯宴宾客，故衣脱去更岑牟。

渔阳掺挝曲声苦，壮士衔悲寂无语。汉朝社稷四百年，海泻涛淙一抔土。

嗟哉鼓史狂而痴，天运往矣安能追。四方血战殊未已，三尺棁杖真何为。

君不见武昌之国鹦鹉洲，至今芳草含春愁。可行则行止则止，死无所益令人羞。

死无所益令人羞，黄祖曹公均一丘。
过崔驸马山池
王维（唐代）

画楼吹笛妓，金碗酒家胡。锦石称贞女，青松学大夫。

脱貂贳桂醑，射雁与山厨。闻道高阳会，愚公谷正愚。
响泉山房赏月
胤禛（清代）

薄暮鸣蝉歇，松涛响曲廊。清阴生殿阁，霁色映林塘。

皎洁银河近，迢遥玉漏长。波飘菰米滑，风动藕花香。

坐石吟新月，临流纳晚凉。一钩才吐艳，灿烂隐萤光。
与冢妇朱柔则
紫静仪（清代）

深闺白日静，熏香垂罗帱。
病起罢膏沐，淡若明河秋。
自汝入家罢，操作苦不休。
萍藻既鲜洁，牖户还绸缪。
丈夫志四方，钱刀非所求。
惜哉时未遇，林下聊优游。
相对理琴瑟，逸响随风流。
潜龙慎勿用，牝鸡乃遗羞。
寄言闺中子，柔顺其无忧。
四用韵 其六
杨公远（宋代）

活计人知否，无声诗句间。高低烟树古，来往钓舟閒。

练挂千寻瀑，屏围几座山。天涯无限景，只仗笔追还。
郑守宣化斋前双莲
刘才邵（宋代）

使君致远器，清涂久飞辙。圣朝念远民，分符暂还辍。

名斋以宣化，立意岂虚设。勤勤布德意，宿弊除根穴。

坐令千里间，歌颂自填噎。声闻听卑耳，祥应为之发。

歘从斋前池，共蒂丹葩结。双娥殊胜姿，同驻凌波袜。

皎如寒鉴中，清影两奇绝。方知报政速，顾岂待期月。

行观拜褒诏，飞缨觐丹阙。
李审言归郑州
梅尧臣（宋代）

尝从京索间，跃马望春山。
气象归王国，丘陵接汉关。
长榆啼鸟乱，细草牧陂闲。
老厌行涂路，因歌送子还。
去草
王令（宋代）

毵毵出土初如直，嫋嫋随风竞自斜。
漫借人锄劳剆拔，只消夜雨又萌芽。
良田力尽农夫叹，直道春荒志士嗟。
满目青青尽芜蔓，更於何处问蓬麻。
赠孟岩枢部兼怀耕亭前辈即次孟岩寄怀舫西原韵 其二
吴璥（清代）

萍踪离合只寻常，握手相看总异乡。南国梅开江绕雪，大河风急雁啼霜。

话逢旧雨频烧烛，谱出新词试引商。好待蓬山旋绛旆，金尊仍约醉糟床。
学诗 其三
吴可（宋代）

学诗浑似学参禅，自古圆成有几联。春草池塘一句子，惊天动地至今传。
游华岩寺同宋喜公
林铭球（明代）

共探洪崖洞口关，翠岚霭接白云间。钟传梵语通顽石，字注真衔副小山。

斑驳苔碑馀色古，湛澄乳水印心闲。聊空半偈挥天雨，漫放桃花自解颜。
寄董武
贾岛（唐代）

虽同一城里，少省得从容。门掩园林僻，日高巾帻慵。

孤鸿来半夜，积雪在诸峰。正忆毗陵客，声声隔水钟。
哭宛君姑叶安人（二首）
李玉照（清代）

三年空望剡溪船，惆怅儿家宕子缘。
却似蓬山风引去，不教凡质近神仙。
贺新凉 秋燕
钱湘（清代）

犹是梁间语。记来时、绿波对掠，红帘双舞。阅历光阴香垒外，无红落花飞絮。

又早被、凉秋催去。雨细风斜都别意，只依依、尚为缠红缕。

重相见，定何许。

茫茫云海无边路。闻乌衣、往来何处，是伊家住。一半年华抛客里，底事这般辛苦。

且喜得、相随伴侣。差比人间离别少，便天涯地角长相聚。

书付尔，莫传误。
曾懒翁复寄俞进可 其一
吴惟信（宋代）

银台花落夜将阑，天亦那知客思单。鹤帐不知云外梦，燕堂空锁雨中寒。

千年风雅教谁主，一卷离骚合自看。又恐孤山梅渐老，明朝问路过长安。
九月朔日庭前白菊开花
陶宗仪（明代）

寻常重九日，难得菊花开。今岁困添闰，孤芳亦借魁。

翠裘云掩冉，鹤羽雪毰毸。三嗅秋香立，吟哦待酒来。
子夜四时歌 夏歌 一
萧衍（南北朝）

江南莲花开。
红光覆碧水。
色同心复同。
藕异心无异。
戏题巫山县用杜子美韵?此诗为黄庭坚作?
苏轼（宋代）

巴俗深留客，吴侬但忆归。
直知难共语，不是故相违。
东县闻铜臭，江陵换夹衣。
丁宁巫峡雨，慎莫暗朝晖。
嵩山十志十首。期仙磴
卢鸿一（唐代）

期仙磴者，盖危磴穹窿，迥接云路，灵仙仿佛。若可期及，

儒者毁所不见则黜之，盖疑冰之谈信矣。词曰：

霏微阴壑兮气腾虹，迤逦危磴兮上凌空。

青霞杪兮紫云垂，鸾歌凤舞兮吹参差。

鸾歌凤舞兮期仙磴，鸿驾迎兮瑶华赠。山中人兮好神仙，

想像闻此兮欲升烟，铸月炼液兮伫还年。
次韵和石学士见寄十首
宋庠（宋代）

老去勤勤念一丘，已将身世上虚舟。
济川善谑情虽厚，似倚清才恼白头。
送蔡子奇节推之官庐陵
方岳（宋代）

春不多寒风已柔，数君到日正红稠。
庵藏澹叟诗成集，山护醉翁书满楼。
岸柳欲眠维鷁首，幕莲俱起看鳌头。
无忘晓殿三千字，一洗公孙富贵羞。
清平乐·发汉儿村题壁
纳兰性德（清代）

参横月落，客绪从谁托。望里家山云漠漠，似有红楼一角。
不如意事年年，消磨绝塞风烟。输与五陵公子，此时梦绕花前。
赠张次律司理三首
赵蕃（宋代）

及是凡几见，于今乃白头。
殷勤蒙饭设，缓急与医谋。
夫子自为德，畸人何足忧。
诸家何所历，更有若人不。
和天衣聪老五首
王之道（宋代）

老怀归去几何年，吴越宗风久寂然。
闻说近来狮子吼，应将驴脚问生缘。
赠辨才宗衍大师
郭祥正（宋代）

开帆出长淮，泊舟近禅刹。仰瞻窣云塔，俯压神物穴。

衍语如悬河，事从古先说。欣闻佛力圣，降魔未尝杀。

尔来居几年，戒履皎霜雪。领徒三百人，昼饭天厨说。

重重殿阁阴，清爽无六月。固知出世缘，了与俗士别。

此生犹孤蓬，惊风畏飘瞥。长林宿鸟尽，而我归路绝。

出处既不同，净社无由结。三叹复何言，疏钟云外灭。
题清头陀
白居易（唐代）

头陀独宿寺西峰，百尺禅庵半夜钟。

烟月苍苍风瑟瑟，更无杂树对山松。
重至何仙姑坛作 其四
屈大均（明代）

瑶坛东北是罗浮，仙女殷勤为二楼。飞雪不教萧史赠，采珠那与宓妃游。

纷纷作使来么凤，一一翾飞向药洲。轻举只须能服食，羽人何必问丹丘。
戏元弼
陈师道（宋代）

翩翩别去七经年，特特归来两浩然。
东道有时推谢令，後堂无地著彭宣。
道游武夷遇雨既渡复回明日竟敢游九曲而行因
李弥逊（宋代）

渡口回舟未忍移，净坊听雨坐题诗。
馀龄倘有寻真路，试与披云问凤儿。
圣钦
邹浩（宋代）

人生相得贵知心，况复鸰原有断金。但使连墙非异趣，何须会断乃同襟。

药囊警动苍生念，茗椀招回梁甫吟。早晚鲈鱼促归去，为君聊驻马骎骎。
文徵明飞瀑松声即用其韵
弘历（清代）

岩间松韵荅泉声，策杖高人与目成。记得寒山千尺雪，无端一中画中情。
廖传道示旅中述怀借韵奉酬且相慰勉云
廖刚（宋代）

高轩惭愧远相过，道义谈馀旅琐多。灯底自怜干斗剑，壁间谁办化龙梭。

时来会中青钱选，和寡空为白雪歌。好淬文锋迎紫诏，莫因贤梗叹蹉跎。
水龙吟（观竞渡）
李公昴（宋代）

碧潭新涨浮花，柳阴稠绿波痕腻。一声雷鼓，半空雪浪，双龙惊起。气压鲸鲵，怒掀鳞鬣，擘开烟水。算战争蛮触，雌雄汉楚，总皆一场如此。

点额许教借一，得头筹、欢呼震地。翻嗤浮世，要津搀进，奔波逐利。斗了还休，倩渠衔寄，三闾角黍。会风云、快出为霖，可但颔明珠睡。
依韵和杨敏叔吴门秋晚见寄
梅尧臣（宋代）

方在洞庭上，秋怀那得禁。
西风楚波恶，度雁海云阴。
洛客吟初苦，骚人思已深。
颠毛随日减，冉冉不胜簪。
偈颂一一二首 其六十六
释清远（宋代）

开一片田，密密绵绵。两顿粥饭，其道自办。山僧一夏，与诸人相其。

自是诸人不荐，若或荐成一片。是什么一片，看取当门箭。
梅花集句 其三
郭豫亨（元代）

黯澹江天雪欲飞，屋檐斜入一枝低。禽翻竹叶霜初下，春在花梢日未西。

晚岁风霜从冷澹，小园烟景正凄迷。平生惯是思梅苦，多谢诗翁为品题。
赵表侄出先德彦章诗卷
许景衡（宋代）

晚路嗟流落，长时任郁陶。故人今地下，新句出儿曹。

野润春风早，霜清夜月高。杯盘旧行乐，江水日滔滔。
久雨潦涨未已
马廷鸾（宋代）

一雨遂逾月，连朝仍彻宵。
雷公自收平，田父不耘苗。
时见危垣堕，仍闻比屋漂。
愧无援溺手，穷巷有持桡。
句 其三
吴处厚（宋代）

云共去时天杳杳，雁连来处水茫茫。
道无情
尹志平（元代）

身逐东川道友。有客西山专候。真意是如何。罗＊罗。七十古为稀少。今我六旬还到。浮世不坚牢。醉陶陶。
读文中子 其二
王夫之（明代）

天下皆忧得不忧，梧桐暗认一痕秋。历历四更山吐月，悠悠残夜水明楼。
送吕山友游天台
苏庠（宋代）

床头萝月厌同攀，发兴东吴万叠间。森木已深溪上屋，瘦藤穿叠雨馀山。

黄梅绿李看来熟，长簟北窗谁与閒。此别故应频作恶，一樽何日慰勤艰。
柳
张方平（宋代）

翠眉含愁展新叶，长袖善舞拖旧条。黄莺初啭一何喜，红桃相映不胜娇。

行人歇马近驿路，渔叟系舟临溪桥。斜风细雨与残照，不妨意气常飘飘。
加颂蜀僧雪颂
释印肃（宋代）

行人到此宜回首，此物元来处处有。
除非自己肯承当，方信境缘无限丑。
谒张文思於湖西不见
孔武仲（宋代）

绿竹阴深屋数间，篮舆来傍古溪边。
垂杨芳草迷三径，斜日新溪媚一川。
澎湃直连湓口浪，逍遥如泛剡中船。
山阴不见戴安道，回道西风亦浩然。
赋白纻词赋赠旷伯逵归豫章
刘崧（元代）

吴姬十五鬟初结，白纻新裁光照雪。手折芙蓉上彩舲，自唱吴歌送行客。

玉盘馔列鱼与凫，美酒丝络黄金壶。江寒月出欢未极，城上霜飞啼晓乌。

唱吴歌，歌白纻，拂袖当筵为君舞。井阑络纬方悲啼，还念寒机织成苦。

京城锦绣段，名都金缕衣。一时服饰岂不华，岁晏漂落当何归。

朔风吹尘扑人面，敛袂褰裳泪如霰。君行莫忘当别时，妾心皎皎难自持。
居士看日灵照先化去图赞
释绍昙（宋代）

这豆娘儿，短头折脚。
弄弄鬼精魂，搀先一著。
看日庞公监本獃，深深好与一坑埋。
送评事十九叔入秦
李嘉祐（唐代）

白露沾蕙草，王孙转忆归。蔡州新战罢，郢路去人稀。

谒帝不辞远，怀亲空有违。孤舟看落叶，平楚逐斜晖。

北阙见端冕，南台当绣衣。唯余播迁客，只伴鹧鸪飞。
止所吴公挽歌辞
方凤（宋代）

岳岳文豪共识名，归来风月恣弹评。
竹阶过鹤窥棋局，花院流莺和乐声。
灯酌萧间期郑老，盆歌疏达慕庄生。
何来排闼绯衣召，天上楼传白玉成。
卷客囊书栖旧林，如兰交契岁寒心。
行藏与共盟犹在，生死俄分感独深。
丧宝可堪埋白璧，知音端合铸黄金。
茱萸遍插明朝是，回首西风泪满襟。
拟石牛与悟上人
释正觉（宋代）

阿牛纯热不鞭牵，卧向古源苍树边。
春谷玉田看去种，雪山香树饱来眠。
背头隆骨任丰载，鼻底流津大作川。
异路行行哮吼处，莫忘露地未萌前。
松梢月
曹勋（宋代）

院静无声。天边正、皓月初上重城。群木摇落，松路径暖风轻。喜城蟾华当松顶，照榭阁、细影纵横。杖策徐步空明里，但襟袖皆清。

恍若如临异境，漾凤沼岸阔，波净鱼惊。气入层汉，疑有素鹤飞鸣。夜色徘徊迟宫漏，渐坐久、露湿金茎。未忍归去，闻何处、重吹笙。
邓子文
葛胜仲（宋代）

区区苏李未应师，句法中涵屈宋姿。华贯即今方慎柬，异材如宋会深知。

飘飘气概轻馀子，凛凛规摹扩大儿。老厌交游翻覆手，欲于士逊结心期。
向林十郎峻堂乞酒
洪繻（清代）

天上有酒星，地下有酒泉。清价同风月，欲买不用钱。

天梯与石层，往酤苦遥悬。君有步兵厨，近在水云边。

鳌呿百斛浪，螺擎十丈船。我亦非醉汉，思之偶流涎。

敢作陶潜乞，呼童擘锦笺。乞食不乞酒，我为陶公瘨。

愧乏八斗才，斗酒无百篇！能饮亦能咏，我生爱青莲。

论古无其诞，学醉无其颠。慎勿相嘲谑，呼我为酒仙！
和蟫窟棉兰移居韵 其三
施士洁（清代）

五年消受晚花香，蹇子相于画锦堂。每对琴尊怀北海，早知金锦重元方。

龙荒谪宦依骚雅，鳀国词人奉霸锦。凄绝恒心园里客，吟笺飞度万羊肠。
姚若侯至感赠
王崇简（明代）

侧身天地岁时迁，岂意重逢北斗边。万里风波双眼内，三年悲斗一灯前。

独宜纵酒聊谐俗，何处狂歌可问天。莫向帝城怀往事，五陵松柏半荒烟。
去岁四月，得淋疾，今又四月，病犹未愈
杨万里（宋代）

去岁四月病，如今一岁来。
越吟三百日，凉剂二千杯。
极痛过於割，通身总是灾。
花时久断酒，红药为谁开。
青奴
释宝昙（宋代）

青奴初不下房栊，肌骨玲珑雪未中。
八月华胥人自到，可怜尘壁卧西风。
明发房溪二首
杨万里（宋代）

青天白日十分晴，轿上萧萧忽雨声。
却是松梢霜水落，雨声那得此声清。
次韵和永叔石枕与笛竹簟
梅尧臣（宋代）

溪上枕部龙卵石，蕲匠簟制蛇皮纹。客从东方一持赠，竹色蒸皮石抱云。

磨沙斲骨自含润，饱霜吊节无留尘。京师贵豪空有力，六月耐此炎蒸剧。

旱风赤日吹热来，大厦高檐任雕饰。头颅汗匝无富贫，虽有颁冰论官职。

官高职重冰则多，日永冰消难更得。唯公扫室施枕簟，迎凉自感东方客。

东方客应非俗昏，能使贤人心体适。贤人何以偏伏人，天下才名方赫赫。

我吟困穷不可听，昼夜蚊蚋苍蝇声。蝇如远鸡耳初感，蚊若隐雷空际鸣。

葛厨顶绽屋蝎堕，菅席中裂麻经横。平生赋分只煎炒，安有禄玉琉璃清。

犹胜昔年杜子美，老走耒阳牛炙死。因思杨恽废时言，但愿人生行乐尔。

公今事业在朝廷，去就尤当慎终始。待公睡足秋风来，去奉高谈挥麈尾。
就得胜寨遣人入巫山买酒
冯时行（宋代）

闻道巫山县，秋深好白醪。
形神须此物，觞咏本吾曹。
马杓胜鹦鹉，羊羹当蟹螯。
暮寒催渴肺，径欲卖青袍。
传义上人
释祖钦（宋代）

直指之道，义不可传。
不立文字，昭昭现前。
万里不挂片云，一亘白日青天。
声前有意，句后无言。
理事双遣也，木头碌碡。
赋新繁周表权如诏亭
鲜于侁（宋代）

楹宇当年谁教育，榜题今日你恩章。
诗书有道传家法，纶綍无私及义方。
肯构新基人共羡，旧趍子舍自生光。
喧阗里干容千骑，尽看承颜拜寿觞。
迎春乐 其一
方千里（宋代）

参差凤铎鸣高屋。渐惊觉、清眠熟。看夕阳倒影花阴速。

双燕子、熟来宿。

几曲危肠愁易束。问雪鬓、何时重绿。料想此情同，应暗损、香肌玉。
赵山神祠
释圆悟（宋代）

山中虽隐迹，名被世人知。
无策欲干主，有诗还立祠。
水云通别渚，枳槲荫空墀。
多少能吟者，焚香为拂碑。
挽宋邑宰
史尧弼（宋代）

充宇蝇头字，寒更豹体膏。
当时书雁塔，晚岁试牛刀。
便作泉台去，难酬雪案劳。
凤雏家学在，飞翥看秋高。
月岩
赵蕃（宋代）

论画以形诗必此，东坡老子笑人痴。
月岩本是梯空石，底事轻论圆与亏。
双鹊图
王佐（汝学）（明代）

世逢贞观景熙熙，温树春风借一枝。纵使君王却祥瑞，物情终景恋明时。
燕歌行
曹叡（魏晋）

白日晼晼忽西倾。
霜露惨凄涂阶庭。
秋草卷叶摧枝茎。
翩翩飞蓬常独征。
有似游子不安宁。
广羊山方殷伯岩不遇
张盖（清代）

尔从南方来，衣裘带江色。舍舟入故山，倦游聊憩息。

我住君山南，君住吾山北。相隔十里云，欲见何由得，今晨动幽兴，独访漆泉侧。

危桥上古寺，径转长松直。山僧五六人，亭午会法食。

清斋到鄙夫，益我筋生力。老翁气忽壮，果腹取岩崱。

初瞻意嵂崒，绝顶无难陟。扪萝才跻攀，寸步成匍匐。

天畔石房古，仰望不可极。山叟何时还，再欲窥堂阈。

三步一回头，皓鹤烟中翼。
首尾吟 其六十二
邵雍（宋代）

尧夫非是爱吟诗，诗是天津秋尽时。见惯不惊新物盛，话长难说故人稀。

云疏烟淡山仍远，露冷天高草已衰。赖有馀樽自斟酌，尧夫非是爱吟诗。
秋兴
高翥（宋代）

老去无心世事轻，但从景物略关情。
晓看雁阵惊秋晚，夜听鹤声知月明。
石鼎煮茶论水品，土墙题字记花名。
出门更自有真乐，閒向通衢稳步行。
书酒楼壁
吴惟信（宋代）

春光知我上高楼，楼外飞花逐水流。蜀魄一声云尽碧，淡烟芳草夕阳收。
砧
赵崇森（宋代）

谁家夜月响秋砧，一段清愁不自禁。
况是客中欹枕听，声声捣碎故乡心。
雨中五首
张耒（宋代）

三日雨不止，阴云生我堂。
晓寒如腊月，冻坐忆朝阳。
过雁低薄屋，高梅飘度墙。
呼童倾一榼，独对孟光尝。
游四窗
刘长卿（唐代）

四明山绝奇，自古说登陆。
苍崖倚天立，覆石如覆屋。
玲珑开户牖，落落明四目。
箕星分南野，有斗挂檐北。
日月居东西，朝昏互出没。
我来游其间，寄傲巾半幅。
白云本无心，悠然伴幽独。
对此脱尘鞅，顿忘荣与辱。
长笑天地宽，仙风吹佩玉。
洞仙歌（寄刘令君潜夫）
刘子寰（宋代）

风餍雨足，也解为花地。收拾浮云放新霁。爱调亭小翠，点滴猩红，新妆了，妃子朝来睡起。

遥知春有主，整顿欢娱，兴在新亭锦围底。便选歌燕赵，授简邹枚，须记作他日，城山盛事。笑东君不用管杨花，任飞去天涯，在东风里。
水调歌头
王灼（宋代）

长江二友令狐公才、桑仲文相继徂逝。七月壬午，予送客登妙继台绝顶，望明月山二十里许，有怀美人，归作此词。山附县郭，仲文居其下，公才居亦近之。贾浪仙诗云：“长江飞鸟外，主簿跨驴归。”又云：“长江频雨后，明月众星中。”予故取其语。
长江飞鸟外，明月众星中。今来古往如此，人事几秋风。又对团团红树，独跨蹇驴归去，山水澹丰容。远色动愁思，不见两诗翁。
酒如渑，谈如绮，气如虹。当时痛饮狂醉，只许赏心同。响绝光沈休问，俯仰之间陈迹，我亦老飘蓬。望久碧云晚，一雁度寒空。
休休
许月卿六（宋代）

休休何似禹行水，往往常如宋揠苗。
看到五行精妙处，月明溪上竹萧萧。
和王微之赴韩持国燕集
范纯仁（宋代）

颍川太守无羁束，为政课卑才第六。里中耆旧六七翁，渐閒勇退皆高躅。

独愧衰疲掌民社，谩拥熊轩驾丹毂。身病何由安百姓，才薄岂当尸厚禄。

巧匠居旁只坐观，老手真能袖间缩。唯有过从相爱心，青松不肯更寒燠。

韩公开宴坐高堂，帐帟垂红窗绮绿。帘深不散玉炉香，夜长屡剪铜盘烛。

从容谈笑杂笙歌，烂熳肴烝兼海陆。翩翩舞态学惊鸿，嘹喨龙吟出横竹。

与公进退晚相同，曾共忧勤参大麓。酒量从兹减壮年，岂复长鲸吞百谷。

兴来犹勉奉公欢，金尊未釂先颓玉。且同万物乐时康，况慕诸君知止足。
续十虫吟８
舒岳祥（宋代）

虫有蝌蚪子，初化厕群鱼。
鱍鱍穿绿藻，洋洋泳深蒲。
俄然生臂股，去尾登泥涂。
回首谓群鱼，幸来相就居。
神鲤为鱼长，不肯受辱污。
答云我龙种，岂与尔为徒。
送韦侍御量移金州司马（时予官独未出）
白居易（唐代）

春欢雨露同沾泽，冬叹风霜独满衣。留滞多时如我少，

迁移好处似君稀。卧龙云到须先起，蛰燕雷惊尚未飞。

莫恨东西沟水别，沧溟长短拟同归。
新治小轩成
杨循吉（明代）

费将心力治斋居，细竹移来叶尚疏。
雪白蛎光铺槅眼，鸦青布尚染帘裾。
规模别出经营外，景物新呈晦没余。
髹壁正防童稚污，粉墙还待友朋书。
今宵才是题诗起，此席方为宴客初。
前郭后村无旷地，相过莫怪不宽舒。
九日追怀叔父兄长登高
许景衡（宋代）

殊方复嘉节，对酒重悲嗟。逝水人何处，荒篱菊自花。

南楼秋色远，西岭夕阳斜。旧日登高处，于今定几家。
蒋坊寺赐老僧
张商英（宋代）

九十光阴欠五年，寒灰枯木老云泉。眼明尚可穿针鼻，齿硬犹能嚼石莲。

疑是合知诸佛印，果然别得一枝禅。不因看破真赃物，安得囊中出小编。
生查子
向子諲（宋代）

春山和恨长，秋水无言度。脉脉复盈盈，几点梨花雨。

深深一段愁，寂寂无行路。推去又还来，没个遮栏处。
中隐堂二首
鲍同（宋代）

问舍知君困欲还，才高那得卧南山。
由来甘井人争汲，却恐心闲身未闲。
水龙吟
潘牥（宋代）

上缺玉带悬鱼，黄金铸印，侯封万户。待从头，缴纳君王，觅取爱卿归去。
战城南
于慎行（明代）

去年战，龙城南，今年战，乌丸北。海门半夜风雨声，岛屿微茫天地黑。

边营嗷嗷新鬼号，头颅乱落芙蓉刀。平明幕府歌钟起，白璧黄金北斗高。

夷奴垂鞭出海峤，回首辽阳马上笑。可怜膏血满野涂，异方饱死原上乌。

至今愁望零支道，白草寒霜万骨枯。
乾元真歇数约他日同庵居
吕本中（宋代）

与君俱自走天涯，何处云山不是家。城市少留真梦事，林泉高卧亦空花。

久无佳句彫肝肾，漫有微言到齿牙。他日一庵如可必，愿分斋罢半瓯茶。
括苍胡经仲以经术授吾乡子弟
吴芾（宋代）

吾侪生长太平时，不谓年来逢乱离。
此别要烦君自重，相期重筑太平基。
长安即事 其二
张廷瓒（清代）

清时讲武出长安，秋色华林晓露漙。草绿平原围宝幄，弓弯明月落金丸。

战袍较射分诸将，行殿烹鲜出大官。圣主更勤《无逸》训，封章多傍马头看。
贱生石塘周子以诗为寿次韵奉答
黄衷（明代）

早衰清世愧称贤，渔籍闲名浪得先。花隐山房分绿野，鹤临风得梦青田。

曾无酒数依金谷，祇有诗狂学玉川。看罢残棋惟袖手，贮君荣路策勋年。
庚申八月感事 其四
李慈铭（清代）

卧病危城日百惊，剧怜身死太无名。焦头讵解中朝祸，泣血徒无下士情。

九庙鉴观应不远，诸君功罪岂难明。上方有剑无人请，惭愧平陵折角生。
买菊
吴则礼（宋代）

偶烦孔方兄，聘此高妙姿。
粲然顾我笑，佳哉今何时。
维摩初不病，坐获大奇胜。
便拈概栗来，祖师有律令。
即事五首 其三
王安石（宋代）

幽栖地僻经过少，钟梵声中掩竹门。唯有多情枝上雪，暗香浮动月黄昏。
偈倾一百六十九首
释智朋（宋代）

不知月之大小，不管岁之余闰。
黑牛卧死水，癞马系枯椿。
三年一闰，五年载闰。
衲僧须经得与么时节过，方可成自己岁功。
孤山
王镃（宋代）

芙蓉十里媚薰风，岸上花开水底红。
认得孤山旧游处，酒旗摇飏树云中。
閒居
陈俌（宋代）

大不手持卿相印，小无人拥使君符。
门前溪水绿如许，好把一竿秋钓鲈。
和永叔十二韵
刘敞（宋代）

爱公犹爱屋上乌，何况公家手种菊。忆昔重阳醉共赏，已落纱帽欢不足。

谁令繁霜逼芳意，坐使严风卷馀馥。主人于此情不浅，上客方来强令束。

马声玲珑摇玉环，屦綦参差破苔绿。重寻荒径忆五柳，因咏东篱憩茅屋。

巳怜归鸟有真意，更觉晨风伤局促。引杯大釂倾玉壶，击节应非响乔木。

物华瞬息暂入梦，世事蚊虻一过目。浮邱接袂当凤举，俗士歌骊真狗曲。

衣冠顷来尘土变，形貌今者毛发秃。公诗乃使我忘老，逸调何由能继属。
松桂亭
程九万（宋代）

松桂移栽满，园亭改築新。
诗书千古事，松桂四时心。
萧瑟风成韵，扶疏月满阴。
一琴聊自托，山水是知音。
邃老寄龙涎香二首
刘子翚（宋代）

知有名香出海隅，幽人得得寄吾庐。
明窗小爇跏趺坐，更觉胸怀一事无。
游闲居院
文同（宋代）

乘暇访闲居，临行欲所须。
急沽龙口酒，忙打佛前鱼。
偈颂一百零九首
释可湘（宋代）

春山叠乱青，春水湛虚碧。
豁开楼阁门，分身千百亿。
一念差，云羃羃，
善财无路寻知识。
夏夜与季平萧氏台听涛，追话旧事作
丘逢甲（清代）

大海惊涛似昔时，高台同听不胜悲。五年乡泪愁中制，半夜军声梦里驰。

铁弩何时开越国？素车终古走灵胥。如闻鹿耳鲲身畔，毅魄三更哭义旗。
题赠平泉韦徵君拾遗
白居易（唐代）

箕颍千年后，唯君得古风。
位留丹陛上，身入白云中。
躁静心相背，高低迹不同。
笼鸡与梁燕，不信有冥鸿。
小楼对月
施枢（宋代）

京国谁曾念旅游，闲还芳思两悠悠。
却因今夜栏干月，引得春风上小楼。
雨中北轩晚寝
刘敞（宋代）

树色禽声相与閒，吾庐仍共一枝安。浮云蔽日绵绵雨，积水婴城惨惨寒。

还恐百芳从此歇，不知后土几时乾。闭关高枕交游绝，一梦江湖意绪宽。
经冶城寻芝山兰若访从兄阐上人
王恭（明代）

兰若三山下，相逢慰所思。支离惊落叶，留恋惜连枝。

境静禅皆寂，身空病不疑。自怜尘土隔，徒有鹡鸰悲。
送陈仁叔之越
陈鉴之（宋代）

生世可无友，吾友得仁叔。
行己严尺度，色夷气清穆。
蝇头观世态，尘尾露心曲。
大江渺愁人，风欲饱帆腹。
重阳两是按，不共一杯菊。
吾侪迹浮萍，同是客京毂。
作讨俱出此，正尔未免俗。
倘廪可反映，一笑如鲁肃。
寒窗共短檠，何用戒征轴。
氢穷杜陵远，恨欠突兀屋。
波寒净沙石，露重老林木。
莫言衣带水，后会殊未卜。
越山君旧游，我亦曾寄目。
迩来平安否，细与问修竹。
湖南运使柯少卿寿
华镇（宋代）

星杓旋指始回寅，迟日烘天欲再旬。安寝熊罴通吉梦，高门弧矢见成人。

江山孕美宽为量，奎壁腾芒秀入神。学苑远穷三箧富，辞林荣占一枝春。

分麾闽越閒馀刃，赐笔中台播逸尘。棘寺入陪鹓列久，湘源来著绣衣新。

笑谈已集金粮最，眄睐无遗玉石真。不惮高才亲远使，更将和气裕斯民。

华资分合归无已，眉寿阴须付有仁。幕下晚生欣庇德，强歌精意指灵椿。
书怀绝句
陆游（宋代）

丈人祠西山谷盘，麻姑洞前松栎寒。
仙翁欲觅渺无处，闻在青溪浴大丹。
感古十首
胡仲弓（宋代）

惠连梦春草，江淹梦彩笔。
一梦何足凭，材名繇此出。
读书三十年，仅可变形质。
所向如面墙，此语难致诘。
何事殷武丁，因梦得良弼。
豫让桥
王锡九（清代）

一溪烟树冷萧萧，残魄凭谁唱《大招》。终古英雄无片壤，祇今国士有遗桥。

生逢知己身何惜，死为酬恩泪不消。千载汾河呜咽水，西风吹作越江潮。
夜梦与和甫别如赴北京时和甫作诗觉而有作因
王安石（宋代）

水菽中岁乐，鼎茵暮年悲。
同胸苦零落，会合尚凄其。
况乃梦乖阔，伤怀而赋诗。
诗言道路寒，乃似北征时。
叔兮今安否，季也来何迟。
中夜遂不眠，辗转涕流离。
老我孤主恩，结草以为期。
冀叔善事国，有知无不为。
千里永相望，昧昧我思之，幸唯季优游，岁晚相携持。
於焉可晤语，水木有茅茨。
畹兰伫归憩，绕屋正华滋。
次韵
释德洪（宋代）

先生绛阙姿，名字占仙籍。妙年取荣名，翰墨乃其职。

而云赋归欤，戏语吾不逆。醉翁昔仙去，人间暂休息。

文字颇横流，士气久不怿。公实不出后，议论有精识。

冰壶含青春，不容一尘隔。吐句如善射，字字皆中的。

佳丽增奇峭，攲侧多醉墨。高辞敦故旧，读之气横臆。

阅深似退之，顿挫杂抛掷。如春饰万物，妙用无罅隙。

故人困长哦，其节不容击。自昔闻公家，诸郎居连璧。

道学进未艾，庆泽流无斁。纷华脱发弃，酌古分阴惜。

汎观得其要，云升复川益。孝友如机云，争攘笑丕植。

闻风方对食，不觉起投筴。神交梦成趣，意合气自激。

庐陵在何许，纵望手加额。那知湘江上，握手笑堕帻。

妙处无陈鲜，倾盖如夙昔。归来看屋梁，喜极心更惕。

弟兄定世家，富贵已寻逼。而我世憎嫌，暮景桑榆迫。

相从可忘年，顽鲁幸勿责。一欢难把玩，转顾成陈迹。

闭门工寝饭，且复适吾适。遥知不吾诧，颇尝有此客。
净光山四首·宿觉庵
徐玑（宋代）

欲间庵中事，无论后与先。
还因一宿觉，不用再参禅。
门远青山曲，檐依古木边。
谁当秋夜静，来看月孤圆。
用王司理韵送别二首
洪咨夔（宋代）

芦花秋摵摵，征思旆悠悠。
歌吹莫愁国，鼓饶熊绎州。
胸奇空盾鼻，胆隽落旄头。
傥有西风雁，频书老故侯。
窥开吟 其二
邵雍（宋代）

物理窥开后，人情照破时。能将函谷塞，只用一丸泥。
曾氏北园 其二
邹浩（宋代）

藕花莲叶弄晴晖，长记君来作好诗。我亦池塘兴不浅，若为相望北风时。
蝶恋花（春夜不寐）
毛滂（宋代）

红影斑斑吹锦片。露叶烟梢，寒月娟娟满。更起绕庭行百遍。无人只有栖莺见。

觅个薄情心对换。愁绪偏长，不信春宵短。正是碧云音信断。半衾犹赖香熏暖。
宿仪林寺
黄圭（宋代）

探幽适兴访仪林，休听春蛙说雨深。
翠竹黄花新般若，青山绿水旧知音。
禅盟苏晋情相契，酒恋渊明醉且斟。
此去雪峰应不远，肯容杖履谩相寻。
再和 其二
吕南公（宋代）

几欲相寻出郭行，念君家雁不能鸣。逢杯得醉常常事，渐老多慈种种情。

荏苒又闻寒食近，牵缠空作暮春惊。祇应已入东风笑，愁思长于万里城。
次金东园渔家杂咏八首
杨公远（宋代）

系缆旋编新箬笠，喜晴仍晒旧蓑。
岸飞柳絮河豚上，春涨几添一尺肥。
古意
夏竦（宋代）

重上青楼拂蛛网，却匀愁黛对菱波。
也知新旧争多少，敢话机头织素多。
秋日陪郡侯游贤山和眼听和尚韵
张宰（宋代）

澹澹秋林挂夕晖，红尘扫尽白云飞。不嫌月到常开牖，一任风云自掩扉。

啸木山猿如唤梦，衔花石鹿总忘机。何人参透其中味，野鹤舒翎天际归。
天香 水仙
陈尔士（清代）

翠箭擎寒，粉黄拂艳，盈盈乍隔秋水。湘萝云回，玉魂烟锁，温霭一窗晴意。

飞琼不见，问带上、仙题恁寄。纵是深藏金屋，难抛碧岩清致。

芳姿是谁竞丽。只梅花、晚妆同试。抹倒万红千紫，独明珠佩，一段心情泉石。

但付与、枯桐写幽思。尽耐牵萝，琅玕静倚。
晁留台刘夫人挽诗三首 其一
吕本中（宋代）

自昔闻诸父，文章汉两京。风流传壸范，烜赫振家声。

睦族今无匹，能书旧得名。如何江左郡，今日望铭旌。
哭孙明复殿丞三首
梅尧臣（宋代）

旧业居东岱，中年谒紫庭。
要涂无往迹，至死守残经。
诏许求遗稿，朋邻与葬铭。
世人无怪我，涕泪为之零。
蒸栗
李纲（宋代）

风霜开栗皱，孕此赪虬卵。嘉哉古所贽，饤饾入笾匴。

累累紫腰菱，烂烂火蚕茧。甘腴能疗病，炎帝所编纂。

幽人夜读书，坐对铜檠短。飕飕石鼎沸，焰焰地炉暖。

式将瓦甑炊，剖壳黄玉软。乘饥进五六，腹已果然满。

吾尝位将相，日食万钱馔。荒山啖芋栗，自胜太官脔。

乃知一饱馀，万品徒过眼。聊持荐杯酒，不假玻瓈盌。

忧慨不成眠，夜寒空展转。
偈颂一百六十首 其八十六
释宗杲（宋代）

昨朝残腊尽，今日贺新年。虎逐牛方急，东君令已行。

瑞雪已铺银世界，大家携手普贤门。
题松山司警余公海城春意
王恭（明代）

曾劳弓剑事边尘，复绾铜章领徼巡。匹马向经吴地雪，一官遥徼越城春。

莺花水镇朝衙静，虾菜江乡夜逻频。三载铨闱应不负，定知霄汉沐恩新。
岁终呈一斋
吴汝弌（宋代）

学道非学世，韬精养中和。
纡朱各自贵，谁肯聆商歌。
皦皦大圣心，脗然空自多。
著书后子云，千载应不磨。
次韵盆池新荷
俞泰（明代）

地拘未遂凌川势，小展如怀畏满时。造物自知生意在，玉渊金井露参差。
杂感八首 其一
缪赞熙（清代）

转瞬繁华总是空，閒从物外学痴聋。鞭虽可执非求富，文到难工枉送穷。

漫说造楼人类凤，都同印雪爪留鸿。此心不敢萦名利，知足还推塞上翁。
满庭芳·老氏真机
长筌子（金朝）

老氏真机，如来祖印，明明象帝之先。不生不灭，端的至幽玄。一派清风匝地，迷云散、皓月当天。君知否，寥寥劫外，法鼓震三千。本来真个妙，无名无相，非道非禅。学人外觅，教我怎生传。不肯回光返照，区区地、走遍山川。归来也，人牛不见，芳草锁江烟。
秋怀
李若水（宋代）

鸥鸟恋江湖，麋鹿恋林薮。
十年异乡客，临风一搔首。
田园幸好在，三径荒稂莠。
何当惬归兴，短鉏还入手。
句 其三
徐俯（宋代）

谁家竹可款，何处酒难忘。
南柯子 席上赠让侯时客有语及蒋大鸿者因并忆之
陈维崧（清代）

菊瘦人回棹，橙香客砑筝。相逢曾在凤凰城，记尔飞扬跋扈、旧时名。

萍梗成遗叟，嶒嵘任老兵。停杯忽忆杜陵生，今夜一钩新月、若为情。
生查子（离思）
吕本中（宋代）

双双小凤斜，淡淡鸦儿稳。一曲渭城歌，柳色饶春恨。
离觞洗渭愁，酒尽愁难尽。宝瑟雁纵横，谁寄天涯信。
夜宿赤松梅师房
王柏（宋代）

梅师有松度，萧散意态真。
皮冠簪白雪，布褐貯阳春。
房计任简簪，了无一虑尘。
茶一碗，酒一尊，
熙熙天地一闲人。名山浮爽秀，
朝暮瀹尔神。餐霞炼日气，
井灶求遗珍。希夷仙境本不远，
何用抱朴终其身。
徐刚中醴陵少府於山中寻出一洞有铭曰虬渊自
张舜民（宋代）

重重翠篠蔽溪湾，石烂松枯不记年。
但见桃花浮绿水，有时独鹤下青田。
自然六室流钟乳，别隐三阶出洞天。
身在故乡人不识，秪应徐令是丁仙。
五月五日蜀州放解牓第一人杨监具庆下孤生怆
陆游（宋代）

甲午五月之庚寅，渊鱼跃起三江津，震雷霪雨夜达晨，我知决定非凡鳞。
人生富贵不逮亲，万钟五鼎空酸辛。
少年得禄羞常珍，调节滋味躬爨薪。
彻食奉盥授帨巾，此乐岂复论贱贫。
嗟我不孝负鬼神，俯仰二纪悲如新。
仕宦空饱息与嫔，左右供养无复辰。
子行射策对枫宸，彩衣楚楚映华绅。
泝江亟归娱老人，切勿著意长安春！
立春和孙子绍二首
王之道（宋代）

南浦初开冻，东郊未去寒。
芳华归草木，生意入门阑。
绿蚁供瑶瓮，青丝送玉盘。
新诗妙当世，赋答敢辞难。
偶成
曹彦约（宋代）

勿学唐人李杜痴，作诗须作古人诗。
世传李杜文章伯，问著关雎恐不知。
送越州辛法曹之任
李嘉祐（唐代）

但能一官适，莫羡五侯尊。山色垂趋府，潮声自到门。

缘塘剡溪路，映竹五湖村。王谢登临处，依依今尚存。
叠石庵
钱闻诗（宋代）

行行叠石正新秋，山气清凉老火收。
云出半天三五岫，江横一水万千洲。
少休官里文书冗，且向仙家洞府游。
白浪卷空澜蠡岸，望中数点是归舟。
颂古 其七十五
释道颜（宋代）

桃花寻剑客，不语笑春风。白头归未得，家住海门东。
野兴
陆游（宋代）

山豁逢孤寺，林穷渡小沟。
松声乱僧梵，雨点杂鱼游。
皁纛三军帅，金章万户侯。
人生各有愿，未肯换肩舟。
汴河曲
郑獬（宋代）

朝漕百舟金，暮漕百舟粟。
一岁漕几舟，京师犹不足。
此河百馀年，此舟日往复。
自从有河来，宜积万千屋。
如何尚虚乏，仅若填空谷。
岁或数未登，飞传日逼促。
嗷嗷众兵食，已忧不相属。
东南虽奠安，亦宜少储蓄。
奈何尽取之，曾不留斗斛。
秦汉都关中，厥田号衍沃。
二渠如肥膏，凶年亦生谷。
公私富囷仓，何必收珠玉。
因以转实边，边兵皆饱腹。
不闻漕汴渠，尾尾舟衔轴。
关中地故存，存渠失淘斸。
或能寻旧源，鸠工凿其陆。
少缓东南民，俾之具饘粥。
兹岂少利哉，可为天下福。
得宿照亭山寺
李弥逊（宋代）

山寒六月飞霜雪，楼殿夜深钟鼓歇。
琅玕无风万戟闲，屋角明河挂天阙。
龙牙七尺玉壶冰，炯炯神清梦不成。
可怜幽绝无人共，卧看云头璧月生。
和孙廷平坦嵩山十首·秋原菊
韩维（宋代）

秋风原上菊，百草同蕃滋。
霜至草已死，黄花始离离。
君子不独异，显晦顾有时。
手插梅枝得活喜赋
屈大均（明代）

绿萼和枝折，乘春插即生。水留元气在，土得上膏荣。

造化非无本，东皇亦有情。他时根尽发，移上玉缸轻。
猎较诗
王安石（宋代）

猎较猎较，谁禽我有。
国人之惏，君子所丑。
猎较猎较，祭占其祥。
国人之序，君子何伤。
解嘲 其一
李彭（宋代）

平生痴绝百无忧，党友相嘲顾虎头。痴黠胸中各相半，要之与我不同流。
南乡子
萧廷之（宋代）

长子到西方。少女归乾变六阳。便好下功修二八，提防。至九方知道自昌。

牛斗共商量。巧夺天工妙莫量。离坎夫妻交媾后，难忘。始觉壶中日月长。
寄题婺源程氏得寓亭
方回（元代）

今醉翁遨古醉乡，斯亭有路到羲皇。
九流人品杯中物，万卷家书膝上郎。
山意相迎随步好，花阴独立满身香。
临风诗思谁能画，想见津津喜色黄。
客舍赠郑贲
钱起（唐代）

结交意不薄，匪席言莫违。世义随波久，人生知己稀。

先鸣誓相达，未遇还相依。一望金门诏，三看黄鸟飞。

暝投同旅食，朝出易儒衣。嵇向林庐接，携手行将归。
虞美人·徐家破镜昏如雾
刘辰翁（宋代）

徐家破镜昏如雾。半面人间露。等闲相约是看灯。谁料人间天等、似流星。朱门帘影深深雨。憔悴新人舞。天涯海角赏新晴。惟有桥边卖镜、是闲行。
梦峡
苏泂（宋代）

未定还家乐，仍思去国情。
猿枝楼阁影，龙府佩环声。
水漩欹斜碧，山摇突兀晴。
分明昨夜梦，百丈峡中行。
登华至青柯坪纪胜 其二
陈于陛（明代）

望中烟朵气佳哉，疑是三神海上来。坼峡霾云高士卧，峭峰削壁巨灵开。

银河倒泻晴飞雨，石鼓高悬昼殷雷。愿结茅亭依玉井，不愁蕊笈閟丹台。
被顾问题张萱画明皇击敔按乐图
姚公枢（元代）

阿萱五季名画师，尤工粉墨含春姿。君王游荡堕声色，不知声色倾人国。

开元无逸致太平，天宝奢风生五兵。偃月堂近幽蓟远，潜谋不入芙蓉苑。

咸阳行色马嵬尘，萱笔虽工恐未真。四海苍生半鱼肉，归来岂为香囊哭。

一日重开日月光，黄金却铸郭汾阳。
白龟泉
皇甫涣（宋代）

灵台尘不止，尘止非灵台。爱此一泓水，曾栖灵物来。
简唐英同年四首
袁说友（宋代）

早起孤舟掀浪中，自怜老大要飘蓬。
风前索酒轻寒杀，梦里寻诗始意穷。
帆饱急随山脚去，橹回强趁水头东。
明朝已作扫门计，未必堂堂舍盖公。
忆江南 闺情
恽珠（清代）

空庭静，翠色上帘旌。好鸟数声惊梦短，落花几片点苔轻。

无语总含情。
九曜石
吴兰修（清代）

九星坠地化为石，一夜洞庭湖水赤。不胫而走来炎洲，竭尽重趼万民力。

子成西角潴为湖，水晶宫殿开仙都。啼鸟丁当春树绿，九华缩入壶公壶。

天然九朵芙蓉瘦，时有仙云出石窦。方丈蓬莱在眼前，九转丹成君曼寿。

南宫夜燕开金尊，火急军书不敢开。井旁大石忽惊起，众星北走归中原。

刘郎一去湖萧瑟，丹炉药鼎真何益。石头寸寸苔花斑，尽是黎民泪痕碧。

可怜九点沈荒烟，旧时海水今桑田。何似城西五羊石，摩挲遗泽三千年。
颂古十一首
释普济（宋代）

腊月火烧山，胡僧入汉关。
一头卷螺发，两耳带金环。
四月一日夜漏欲尽起坐达旦
陆游（宋代）

春归不可留，斗柄已峥嵘；老至不可却，雪鬓森千茎。
少年所读书，废忘如隔生。
旧交死欲尽，存者万里程。
高谈无与发，欲语辄吞声。
悠悠一饱计，泯泯千载名。
逝将山丘归，不见河雒清。
挑灯坐待旦，揽笔衰涕倾。
奉和圣製上元
晏殊（宋代）

鹑火告中时，皇州盛若兹。
九阳同化洽，万汇得春熙。
楼月将收晚，歌云度欲迟。
布和周海域，翾蠕遂收宜。
天津桥
刘叉（唐代）

洛阳宫阙照天地，四面山川无毒气。

谁令汉祖都秦关，从此奸雄转相炽。
明妃曲
王洋（宋代）

汉宫沈沈凝紫烟，妾身一入知几年。
楼高秋月照清夜，亭暖春花熏醉眠。
忆初送我辞亲戚，便拟光华列旌戟。
君门安得似人间，咫尺千山万山隔。
花月朝朝空暮暮，长恋朱颜不如故。
内家车子散金钱，安得此身沾雨露。
忽闻花宫选罗绮，单于来朝汉天子。
但言妾欲嫁单于，万一君王赏桃李。
大明宫内宴呼韩，出水芙蓉鉴里看。
徘徊顾影花颜靓，绰约丰容广殿寒。
当日君王喜且惊，欲留人信去关情。
若教不杀毛延寿，方信蛾眉画不成。
茫茫汉塞连沙漠，柳色阳关断肠处。
故乡阡陌想依然，马上琵琶向谁语。
命薄身存有重轻，天山从此静埃尘。
山西健将如君否，此日安危吒妇人。
人生景物疾如驰，翻覆由来万事非。
莫笑巫山女粗丑，朝寻楚宫暮柴扉。
男儿莫厌款段马，女儿莫羡金缕衣。
君不见巫山歌舞赛神罢，野老至今怀秭归。
草堂
陆游（宋代）

南出湖壖有废堤，草堂只在鹳巢西。
清风满榻眠初起，落叶平沟路欲迷。
新酒已知迎社熟，秋莺犹作傍檐啼。
邻翁相遇饶言笑，共喜年丰米价低。
好恶吟
邵雍（宋代）

恶死好生，去害就利。
天下之人，其情无异。
柳梢青 以上二首和许有壬词，附圭塘乐府别
许有孚（元代）

山润浮岚。溪清呈底，画帆无帆。酒友诗朋，香芹鲜鲫，绿橘黄柑。风亭月榭云庵。更奇品、花盆果篮。城市繁华，湖山佳丽，好个江南。
初秋自述
陆游（宋代）

平生偶有爱山僻，垂老常无沽酒资。
破屋颓垣吾已矣，大冠长酒汝为谁？邮亭历历关河远，鬓发萧萧岁月移。
残暑不禁随手过，东篱又近菊花时。
昭君怨 题娟红女史题壁诗后
朱玙（清代）

已去青衣江畔。剑外乡云望断。旅舍暗伤神。柳眉嚬。

堪叹才多命薄。此日恨凭谁托。题壁欲销魂。半啼痕。
早春十咏 其六
王畛（元代）

春流溢芳塘，倒影开天镜。漪漪绿生涟，漾漾玉澄莹。

閒鸥可寻盟，游鱼乐行泳。清斯清濯缨，鉴心鉴其定。
秋胡妻词
王馀庆（元代）

桑颠日射黄金枝，桑间美人白玉肌。采桑盈筐郎未归，东风吹泪湿罗衣。

郎未归，在远道，妾尚少兮亲已老。郎心如蘖妾如丹，富贵应须到家早。

采桑待露晞，养蚕图得丝。生男且富贵，甘旨当及时。

千金却为一笑资，倚闾日暮无穷悲。愿嫁反哺乌，不忍见秋胡。
婺源邑中
方回（元代）

天地初开孰结融，一溪千折万山重。
县城似绕流觞水，郡路多由对镜峰。
祠庙骏奔乾竺会，乡邦鸿硕兗邹封。
版图三万东南有，二事无能可比踪。
白金小还丹歌 其八
罗公远（唐代）

一黄二白，三铢两作。养至满蟾，生其高鹤。事忌他非，道身自乐。

传受非人，天殃地虐。
日食诗
郑真（明代）

辛丑四月朔，日有食之既。氛祲烟云相荡摩，天地山川忽蒙翳。

省垣大臣威令传，从官车马成纷然。正笏峨冠向玉阙，瓣香百拜哀吁天。

啬夫奔驰庶人走，叫啸讴呼亦良久。路途错莫若半夜，仰见明星大于斗。

城中编户百万家，喧阗金鼓纷相挝。何物妖虫肆吞啮，奋戈我欲凌云霞。

人言七政失躔度，历家推演错昏暮。清台路阻兵革深，万里不闻传救护。

须臾争讶红光还，将相公侯开笑颜。羲和重整六龙辔，夕阳倒景明西山。

我年三十诚罕见，忧国忧家心恋恋。九重神圣正当阳，天象何为召斯变。

举头问天天不言，人事祇今殊可怜。圣笔昭然示训戒，春秋二百四十年。
对菊
齐己（唐代）

蝶醉风狂半折时，冷烟清露压离披。欲倾琥珀杯浮尔，

好把茱萸朵配伊。孔雀毛衣应者是，凤凰金翠更无之。

何因栽向僧园里，门外重阳过不知。
醉戏窦子美人
岑参（唐代）

朱唇一点桃花殷，宿妆娇羞偏髻鬟。

细看只似阳台女，醉著莫许归巫山。
添字浣溪沙
佚名（宋代）

取次匀妆粉有痕。参差玉软淡精神。姑射重绡风卷乱，喜相迎。
蝶戏飞层双翅重，清中富贵最多情。全似寿阳当日事，点残英。
和人闻雁二首
王珪（宋代）

岑寂夜将半，一声来枕前。
无风起群籁，有月在中天。
行子梦初断，故乡书未传。
不须闻别鹤，危涕已潸然。
句 其七
刘望之（宋代）

南县烧畬早，西溪落涨初。
无题
苏泂（宋代）

树端浮绿涨连云，青草池亭不见人。
犹有蔷薇数枝在，虽然是夏亦如春。
句
刘应龟（宋代）

耕馀树有牛磨痒，税足溪无人照瘢。青春却付鸣鸠管，白日全输卧犊閒。
己亥十一月二十一日长至前一旬书
方回（元代）

北极地上三十六度出，南极地下三十六度入。
四海之内居中国，不见南极见北极。
东生西没一轮日，西没昏黑生白。
春分秋分昼夜中，天上地下度数同。
地上天少日晷短，子月日南而北返。
地上天多日晷长，午月日北而南行。
四时成岁岁如此，日南日北而已矣。
一百八十度有奇，不过一往一来耳。
或谓四游升降殆不然，所以景佑新书删其篇。
和裴侍中承恩拜扫旋辔途中有怀…官僚乡国亲故（后缺）
张九龄（唐代）

嵩岳神惟降，汾川鼎气雄。生才作霖雨，继代有清通。

天下称贤相，朝端挹至公。自家来佐国，移孝入为忠。

霜露多前感，丘园想旧风。扈巡过晋北，问俗到河东。

便道恩华降，还乡礼教崇。野尊延故老，朝服见儿童。
句
卢休（唐代）

春寒酒力迟，冉冉生微红。自然草木姓，谁祝元化功。

湓浦风生破胆愁，血染剑花明帐幕。三千车马出渔阳，入门堪笑复堪怜。

三径苔荒一钓船。
借榻妙上人小楼简圆方外
释居简（宋代）

透骨清贫两苦心，圆方觅句妙方琴。尚堪拥鼻麾崔烈，来借楼头破布衾。
过任亮可
何其伟（明代）

野径垂疏柳，停鞭过小桥。故人久不见，隔水忽相招。

为语田园乐，浑忘归路遥。殷勤传茗碗，聊以永今朝。